দুর্ঘটনার পর কেটে গিয়েছে চব্বিশ ঘণ্টারও বেশি। মুর্শিদাবাদের দৌলতাবাদের বাস দুর্ঘটনাতে মঙ্গলবার সকালেও উদ্ধার হচ্ছে একের পর এক দেহ।
সোমবার রাত পর্যন্ত তল্লাশিতে উদ্ধার হয়েছিল ৩৭টি দেহ। তখনও নিখোঁজ ছিলেন প্রায় ১৮জন বাস যাত্রী। এ দিন সকালে উদ্ধারকাজ শুরু হতেই পর পর পাঁচটি দেহ উদ্ধার হয়। মৃতের সংখ্যা পৌঁছল ৪২-এ। 
দেখুন ভিডিও ১
 

এখনও বেশ কয়েকজন যাত্রী নিখোঁজ। তাঁদের পরিজন একরাশ উৎকণ্ঠা নিয়ে খালের দু’পাশে অপেক্ষা করছেন। দেহ উদ্ধার হতেই সেখানে ছুটে গিয়ে ভিড় করছেন নিখোঁজ যাত্রীদের আত্মীয়রা। আশঙ্কা সত্যি করে প্রিয়জনের দেহ উদ্ধার হলেই বুকফাটা কান্নায় ভরে উঠছে চারপাশ।
দেখুন ভিডিও ২
 

এ দিন সকাল থেকেই বিপর্যয় মোকাবিলা বাহিনীর প্রশিক্ষিত ডুবুরিরা জলে নেমে তল্লাশি শুরু করে। খালের দু’পাশে মৃত বাসযাত্রীদের জামা, কাপড়, জুতোর মতো বিভিন্ন জিনিস ছড়িয়ে ছিঁটিয়ে পড়ে রয়েছে। যাঁরা এখনও পরিজনদের খোঁজ পাননি, তাঁরা সেই জিনিসগুলি খুঁটিয়ে দেখেও নিখোঁজ যাত্রীদের সন্ধান করছেন। মঙ্গলবার সকালেও তাই স্বজন হারানোর বেদনায় ভারী হয়ে রয়েছে দৌলতাবাদের বাতাস।